Uus anonüümne uudistesait levitab Kremli propagandat ja valesid – Propastop
28.11.2022
Freebalt.com veebilehe avalauseks on “Lugege viimaseid uudiseid Leedust, Lätist ja Eestist”. Alates selle aasta 1. juunist ilmub lehel iga päev kümmekond Balti riikide kohta käivat artiklit läti, leedu, vene ja inglise keeles.
Mitte ajakirjandus vaid propaganda
Freebalti lugude valikut vaadates on näha, et see ei vasta tasakaalustatuse põhimõttele. Teemad puudutavad valdavalt punamonumente, venekeelset kooliharidust, Vene meedia piiranguid, aga ka konflikte rahvusrühmade vahel või teooriaid Lääne suurvõimudest kohalike otsuste taga. Sekka satub ka neutraalseid uudiseid, kuid tervik näitab soovi luua Eestist ja teistest Balti riikidest pilt, mis põhineb Idanaabri propaganda jutupunktidel ja sarnaneb Kremli meedias levitatavale kuvandile.
Üheks võtteks meelsuse suunamiseks on uudise lõppu kirjutatud lõik, mis annab tekstile kindla vaatenurga. Nii segatakse uudist Freebalti hoiakuga selle suhtes. Näiteks  punamonumendi teisaldamist nimetatakse sellises lühikokkuvõttes ajaloo hävitamiseks, võltsimiseks ja russofoobiaks.
Tähelepanu pälvib ka tõik, et Freebalti tekstid on anonüümsed, neis puuduvad reeglina viited ja lingid allikatele. Teisalt viidatakse allikana teisi Kremli propagandaväljaandeid, näiteks Baltnewsi Telegrami gruppi.
Otsesed valed
Lisaks kallutatud teemadele saab esile tuua mitu juhtumit, kui Freebalt on levitanud otseseid vaenulikke valeuudiseid Eesti kohta. Propastopi venekeelne toimetus on kirjutanud kahest sellisest juhtumist. 14. augustil levitati valet Venemaa lipuga lehvitanud inimeste kinnipidamisest ja väljasaatmisest Eestis. Selle vale lükkas ümber Eesti Politsei. 28. augustil jagas sait tõenäolist valeuudist selle kohta, nagu oleks Narvas toimunud kaklus kohalike ja Ukraina põgenike vahel.
Kremli meedia annab hoogu
Freebalti lugejanumbreid on keeruline hinnata, tõenäoliselt ei ole need kuigi suured. Lehel on arvukalt kontosid eri somekanalites, kuid neilgi on jälgijaid vähe, pigem kümnetes kui sadades.
Küll aga püüab veebilehe populaarsust kasvatada Kremli propagandameedia. Näiteks reklaamis Freebalt 14. augustil Venemaa väljaandes iz.ru end banneriga, milles kutsus lugema Rakvere punamonumendi “rüvetamisest”. Freebalti lehelt pärit materjale on Idanaabri propagandalehed kasutanud ka oma lugude illustreerimiseks.
Kes on Freebalti taga?
Lehel puuduvad viited isikutele-organisatsioonidele, kes seda esindavad, välja annavad või sisu loovad. 14. mail 2022 arvele võetud domeen freebalt.com kuulub Venemaa registripidaja kaudu eraisikule. Seetõttu pole info domeeniomaniku identiteedi kohta avalik. Välja võib lugeda üksnes fakti, et see isik elab Lätis.
Ühe võimaliku Freebalti käigus hoidjana võibki spekuleerida venemeelse erakonnaga LKS (Läti Vene Liit, tuntuim poliitik Europarlamendi liige Tatjana Ždanoka) seotud inimesi. Erakonna liikmed on Freebalti postitustele reageerijaks Facebookis, samuti edastab Freebalt mõnikord just selle partei poliitikute materjale. Muide, neutraalse saidi taha varjunud venemeelse partei juhtum on Läti poliitikas varasemast olemas.
Twitteris jagab Freebalti materjale aktiivselt konto, mis kuuluks justkui inimesele nimega Polina Vojnova. Tegu on  liba- ja varikontoga, mis püüab jätta reaalselt eksisteeriva inimese muljet. Nimelt on konto profiilipilt varastatud lätlanna Oksana Poletajeva Instagrami kontolt. Poletajeva kinnitas Propastopile, et tegemist on tema foto lubamatu kasutusega.
Eestit ja Freebalti siduva isikuna saab esile tuua inimese nimega Deniss Savitski, kes on jaganud somes  Eestiga seotud Freebalti materjale.
Küllap arvestati Freebalti loomisel Baltnewsi ja Sputniku kogemust. Need Kremli propagandalehed olid registreeritud Venemaaga seotud ettevõtetele, mis võimaldas saidid kergesti sulgeda. Anonüümset eraisikule kuuluvat veebilehte on aga palju keerulisem vastutusele võtta.
Potentsiaalne oht
Freebalti kaudu ei ole seni alanud ükski laiaulatuslik propagandarünnak Eesti vastu. Kuid kõik eeldused selleks on loodud. Üles on ehitatud tõsiseltvõetavana näiv mitmekeelne veebileht koos laia somevõrgustikuga, mis justnagu ootaks, et mõni kohalik juhtum Kremli meediakanalite toel suureks võimendada.
Seetõttu hoiab Propastop selle lehe tegemistel silma peal. Oma lugejatel soovitame aga infovoos ette sattuvat Freebalti uudist pidada ebausaldusväärsest allikast pärinevaks, seda ei tule tõe pähe võtta, tsiteerida ega edasi jagada.